晦日即事示同遊
作者：韓淲
朝代：宋

paragraphs: 閒居誰與娛，寂歷滿黄葉。
冬晴日氣午，乘暖得步屧。
兒僕爲遊園，俛仰纔自愜。
親朋忽過我，少坐情意浹。
烹茶味既爽，穿林景逾接。
縱遊星居寺，僧房頗稠疊。
隨流覺路熟，更見沙觜涉。
道院出香鼎，春山弄書篋。
留連一兩杯，設飯羹用筴。
亭虛列峰巒，溪淨映城堞。
躋攀重閣晚，覽句費目睫。
歸歟語河梁，分手興未帖。
吾衰子俱壯，歲莫何術業。
從來評道德，亦必在耕獵。
好惡空紛拏，利害漫懾怯。
郡國有惠養，朝家有調燮。
孫臏爲斷足，范雎至折脅。
尚能變軒昂，未信祇萎苶。
莊知冥靈春，佛說惡濁劫。
無視霧氣蒸，飛鳶墮跕跕。